b"\n_START_ARTICLE_\nIslands riksv\xc3\xa5pen\n_START_PARAGRAPH_\nIslands riksv\xc3\xa5pen \xc2\xabSkjaldamerki\xc3\xb0\xc2\xbb best\xc3\xa5r av et bl\xc3\xa5tt skjold med et r\xc3\xb8dt kors lagt p\xc3\xa5 et s\xc3\xb8lv kors. Fire landv\xc3\xa6ttir er skjoldholdere som \xc2\xabverner\xc2\xbb skjoldet og symboliserer Island, tyren Gri\xc3\xb0ungur verner den s\xc3\xb8rvestre delen av landet, \xc3\xb8rnen Gammur den nordvestre, dragen Dreki den nord\xc3\xb8stre og kjempen Bergrisi verner den s\xc3\xb8r\xc3\xb8stre delen av Island.\n_START_SECTION_\nHistorikk\n_START_PARAGRAPH_\nDet antatt tidligste v\xc3\xa5pen for Island var et skjold med tolv horisontale strenger eller delinger, alternerende bl\xc3\xa5 og s\xc3\xb8lv, som kanskje representerte islands tolv tingsteder. Det er rekonstruert p\xc3\xa5 grunnlag av et v\xc3\xa5pen for \xc2\xabroi d'illande, (kongen av Island, egentlig den norske konges representant, jarlen Gissur \xc3\x9eorvaldsson), i Wijnbergen-v\xc3\xa5penboken fra ca. 1280. Det kombinerer samveldets rekonstruerte v\xc3\xa5pen med en modifikasjon av den norske kongens v\xc3\xa5pen; skjold med tolv strenger, vekselvis bl\xc3\xa5 og s\xc3\xb8lv under et gull skjoldhode med over det hele en opprett r\xc3\xb8d l\xc3\xb8ve, som holder en svart \xc3\xb8ks med r\xc3\xb8dt skaft. L\xc3\xb8ven er hentet fra Norges riksv\xc3\xa5pen, men er fremstilt uten krone. _NEWLINE_Et islandsk offisielt segl med en klippfisk som sentralmotiv er kjent fra 1560, og kan ha v\xc3\xa6rt benyttet tidligere. Som en del av den danske kongens v\xc3\xa5pen inng\xc3\xa5r Islands s\xc3\xb8lv klippfisk med gull krone p\xc3\xa5 r\xc3\xb8d bunn 1592 \xe2\x80\x93 1903. Fra 1903 ble klippfisken byttet ut med en s\xc3\xb8lv falk p\xc3\xa5 bl\xc3\xa5 bunn._NEWLINE_1919 ble flagget for f\xc3\xb8rste gang tatt i bruk som riksv\xc3\xa5pen. V\xc3\xa5penet ble beholdt da Island ble republikk, men landvettene fikk en annen utforming. Den n\xc3\xa5v\xc3\xa6rende formen ble vedtatt 17. juni 1944."